
בא"י מגן אברהם... ושרה
צבי ויינגרטן
מסבירים הצדיקים כי לא לחינם מסתיימת הברכה הראשונה בתפילת לחש בשמו של אברהם אבינו בלבד – זכות זו הגיעתו בצדק. הם ממשיכים להסביר, כל אחד מכיוונו הוא, מהו אותו ייחוד של אברהם שבזכותו נחתמת ברכה זו ב"מגן אברהם" ולא ב"מגן אבות". בשפת התרגום של רבי, הרב שג"ר, ההסבר היה פשוט – אברהם לא גדל בבית דתי (בשונה מיצחק ויעקב) ויתרה מזאת: הוא לא גדל לעולם שיש בו אפילו הכרה באלוקים, הוא היה יכול לשאול שאלות אינסופיות אך לא היה מי שייתן לו את התשובה ההיא. המצב עד כדי כך חמור, שכאשר אברהם שואל אלוקים בעצמו צריך לענות:

אמר ר' יצחק לאחר שהיה עובר ממקום למקום וראה בירה אחת דולקת, אמר תאמר שבירה היתה בלא מנהיג, הציץ בעל הבירה אמר לו אני הוא בעל הבירה, כך לפי שהיה אברהם אבינו אומר תאמר שהעולם בלי מנהיג, הציץ הקב"ה אמר לו אני הוא המנהיג אדון כל העולם... 

בראשית רבה פרשה לט, פסוק א
אברהם שהיה הראשון ש"מצא את האור", מקבל את ציוויו של הקב"ה וכמעט ולא שואל שאלות – הוא קם ונוסע, עוצר וממשיך כדי לפנות מקום לרעב, חוזר, נלחם ושוב הולך, כורת ברית דמים עם הקב"ה ואף מגיע עד כפסע מהקרבת בן זקוניו לשם שמים.

ואברהם עושה את הכל כיחידי, העולם עושה את שלו ואברהם את שלו:

אחד היה אברהם – שאברהם עבד את השם רק על ידי שהיה אחד, שחשב בדעתו שהוא רק יחידי בעולם, ולא הסתכל כלל על בני העולם...

ליקוטי מוהר"ן תנינא, השמטה

אולם, לצידו של אברהם אנו מוצאים מדי פעם רמז או תזכורת לכך שאברהם איננו לגמרי יחידי – שרי (לימים: שרה) מלווה אותו כמעט בכל צעד ושעל. נוסיף גם פרט מפרשת השבוע הבא (זהירות: ספויילר!) – כחלק מדין ודברים בין שרה לאברהם (בדבר בנו, ישמעאל) מכריע הקב"ה לטובת האשה: "כֹּל אֲשֶׁר תֹּאמַר אֵלֶיךָ שָׂרָה שְׁמַע בְּקֹלָהּ..." (בראשית כא, יב), ורש"י אף מקצין ואומר: "שמע בקולה – למדנו שהיה אברהם טפל לשרה בנביאות". מה?! אברהם טפל לשרה? מה קורה פה? ייתכן והביסוס לדברי רש"י (ודברי המדרש שציטט) נמצאים בפסוקי הפרשה, רמוז ברווחים השקטים שבין השורות.
בפרשתנו מסופר שאברהם ושרה (או בעצם, נכון לעכשיו: אברם ושרי) יורדים למצרים "כי כבד הרעב בארץ". תוך כדי הליכה פונה אברהם לשרה ובפיו בקשת חיים:

הִנֵּה נָא יָדַעְתִּי כִּי אִשָּׁה יְפַת מַרְאֶה אָתְּ. וְהָיָה כִּי יִרְאוּ אֹתָךְ הַמִּצְרִים וְאָמְרוּ אִשְׁתּוֹ זֹאת וְהָרְגוּ אֹתִי וְאֹתָךְ יְחַיּוּ. אִמְרִי נָא אֲחֹתִי אָתְּ לְמַעַן יִיטַב לִי בַעֲבוּרֵךְ וְחָיְתָה נַפְשִׁי בִּגְלָלֵךְ.

שם, יב, יא-יג
ואכן, אנו מגלים שאברהם קרא נכונה את המצב – ואשתו נלקחת תוך זמן קצר לבית פרעה מלך מצרים. "וַיְנַגַּע ה' אֶת פַּרְעֹה נְגָעִים גְּדֹלִים וְאֶת בֵּיתוֹ עַל דְּבַר שָׂרַי אֵשֶׁת אַבְרָם" (שם, יז) – מה קרה שם בדיוק? התורה לא מעשירה אותנו בפרטים, אולם ברור מהפסוקים הבאים שלא רק התורה יודעת ששרי היא אשת אברם אלא פרעה (שמזמין את אברם לשיחת בירור מיידית) גם שותף לידיעה זו. על צרתה של שרי (בזמן שבעלה נענה מההטבה שהיטיב לו פרעה בעבורה) נוכל ללמוד מהמדרש:
אמר ר' ברכיה על דטולמיסן למקרב למסנה דמטרונה [= הביא את עבדיו לקרב (בכוח) למשכב את המטרונה, שרי], וכל אותו הלילה היתה שרה שטוחה על פניה ואומרת: רבון כל העולמים אברהם יצא באבטחה ואני יצאתי באמנה – אברהם חוץ לסירה [=צרה, מלשון סירה קוצנית] ואני נתונה בסירה אתמהא?! אמר לה הקב"ה: כל מה שאני עושה בשבילך אני עושה, והכל אומרים על דבר שרי [אשת אברם]
בראשית רבה, פרשה מ, פסוק יז
שרי בוכה ומתפללת בזמן שנשלחים אלו שנועדו להקל על מעשה האונס. בהמשך אותו מדרש אף מובא "שהיתה אומרת לו אשת איש אני ולא היה פורש". אולם, בין לבין מספר לנו המדרש בפירוש מה היה גדולתה של שרה – "ואני יצאתי באמנה". אברהם אמנם פעל כיחידי, אך הוא פעל על פי דיבור אלוקי; כשהוא עוזב את חרן ומשליך מאחורי גבו משפחה וחיים של שבעים וחמש שנה, הוא עושה את זה משום שאלוקים פנה אליו אישית ואמר לו לעזוב. אך שרה עושה את אותו הדבר (עם עשר שנים פחות במונה) בלי דיבור אלוקי, בלי ידיעה מוחלטת ובלי וודאות – היא עושה את זה משום שהיא מאמינה לאברהם שכך אלוקים אמר.
לא מזמן, דיברתי עם חבר על הפלא הגדול של ברסלב. חסידות שעד לפני כמה שנים היתה דחוקה ורמוסה בצד זכתה סוף סוף להכרה ולגדולתה. הקלויז, בית הכנסת הגדול של ברסלב באומן, מכיל אלפי כסאות ובראש השנה אין שם מקום אפילו לעמוד. חברי אמר בכאב, "הלוואי ומוהרנ"ת (ר' נתן, תלמידו הגדול של ר' נחמן) היה זוכה לראות את זה...". שאלתי אותו לגבי ר' נחמן עצמו, והוא השיב: ר' נחמן ידע שהוא צודק, הוא ידע איזה אור הוא מביא לעולם, הוא לא צריך את זה. אבל מוהרנ"ת היה החסיד הנרדף שהגיע למצב שהיו איתו רק עוד ארבעה-חמשה חסידים אחרים – לא היתה לו וודאות, הוא תמיד האמין אבל אף פעם לא ידע כמו שר' נחמן ידע. ר' נחמן לא צריך לראות את זה כדי לדעת שתורת האמת שלו תפרוץ בסוף – לו הרי יש וודאות. אבל מוהרנ"ת – מוהרנ"ת היה בוכה מֵאוֹשר.
האור האלוקי של הנביא או הצדיק מייחד אותו וזהו אמנם ייחוד שנדרשו מאמצים עילאיים (בדרך כלל) כדי להשיגו, אך הייחוד הזה מביא איתו גם וודאות. וודאות זו מלווה אותו באש ובמים אך עוצמתה טמונה בכך שהצדיק כבר אינו שם לבו למעבר באש ובמים – הוא הרי יודע שכך צריך לעשות. אבל אנחנו (רובנו לכל הפחות), איננו כאלו – אנחנו בניה של שרה וממשיכי דרכם של החסידים הגדולים. אנחנו מאמינים, ללא דרך סלולה וברורה אנחנו כמעט ומגששים באפילה; כשאנחנו סובלים בדרכנו אנחנו, קודם כל, מרגישים את הסבל – אין לנו את הוודאות שהופכת אותנו לחסינים בפניו; ואנחנו לא אלו שרואים את האור בקצה המנהרה, אבל אנחנו מאמינים שכשנגיע הוא יהיה דלוק בשבילנו.
זהו דרכה של המאמינה הראשונה, שעם כל הכבוד למי שגילה לנו את אלוקים וזכה משום כך לברכה ייחודית, לפעמים הקב"ה עושה דברים רק בשבילה (ושכמותה).

וזהו דרכו של מאמין, שאמנם מאמין בא-ל שדיבר עם אברהם, אך מאמין בו בדרכה של שרה.

